Morten Helveg Petersen (RV), 2008-05-07:
Vi ser, hvordan klyngeammunition rammer vilkårligt og tilfældigt, og hvordan uskyldige rammes, hvorfor de humanitære konsekvenser af anvendelsen af klyngeammunition er ganske forfærdelige.
Derfor er det også en vigtig diskussion, vi har her i dag.
Og det er vigtigt, at der er stor opmærksomhed omkring den danske politik på dette felt.
Ydermere er der i forhold til det møde, der skal være i Dublin i maj måned, tale om en god timing af diskussionen i dag.
Så derfor er der al mulig god grund til at diskutere, hvordan vi udformer en politik på det her felt, og hvordan vi i øvrigt går til diskussionen.
Der er jo en forhistorie.
Vi har tidligere, som det også er kortlagt i debatten i dag, haft debatter om klyngeammunition, herunder en vedtagelse om, at der skulle udarbejdes en analyse.
Den analyse og resultaterne heraf har vi fået i mellemtiden, og det vil jeg gerne kvittere for.
Det synes jeg er et godt grundlag for den videre diskussion.
De fortjener måske at blive viet lidt mere opmærksomhed end hidtil.
Lad mig nævne, at det i analysens konklusioner fremgår ganske klart, at man vil udfase dansk klyngeammunition af typen DM 662 og destruere alle disse bomblets, som det hedder i terminologien.
Det hedder endvidere, at regeringen vil undersøge muligheden for at erstatte den tilbageværende danske klyngeammunition med alternative ammunitionstyper inden for en 10-årig periode.
Jeg vil gerne her sige til de to ministre, at der bestemt ikke behøver at gå en 10-årig periode for Det Radikale Venstres vedkommende.
Som vi endvidere også har kredset om i debatten i dag, skal Folketinget inddrages, hvis klyngeammunition skulle komme på tale fremover.
For Det Radikale Venstres vedkommende vil jeg gerne sige, at det nærmest er tæt på et forbud forstået på den måde, at jeg har meget svært ved at se, hvad det er for en situation, som ville kræve, at Folketinget pludselig skulle sanktionere og godkende, at man anvendte klyngeammunition.
Men det indgår altså i forslaget til vedtagelse i dag - og i øvrigt også i den analyse, som ligger til grund for det.
Regeringen skal endvidere arbejde aktivt for hurtigst muligt at etablere et internationalt, juridisk bindende forbud.
Det synes vi er en god ting, fordi det er vigtigt, at vi selvfølgelig forbliver i de processer, der er relevante med henblik på at påvirke de lande, som udvikler og har den her type ammunition.
Altså, der skal være et så stærkt og forpligtende internationalt samarbejde, som tænkes kan, på det her felt.
Klyngeammunition en vigtig sag, og vi følger den nøje.
Som sagt er de humanitære konsekvenser af anvendelsen af den her ammunition ganske forfærdelige, og vi lægger vægt på, at man i Folketinget løbende diskuterer de her ting - ikke mindst, hvordan det så går i de her internationale forhandlinger og internationale processer.
Så vi vil også gerne her annoncere over for regeringen, at vi følger det nøje, og at vi ser frem til løbende at blive orienteret om fremskridt i de her processer, således at vi kan overvåge udviklingen på det her meget vigtige felt.
Jeg skal til sidst sige, at vi selvfølgelig kan tilslutte os dette forslag til vedtagelse, som vi selv har været med til at fremsætte.